Jibqa' arrestat wara li tressaq il-Qorti mixli b'pussess aggravat ta' droga u ħasil ta' flus
Imtella' Ġunju 13, 2020 - Aġġornata 13 Ta' Ġunju, 2020 2:34pm Jumejn wara s-sejba ta' ħames kilogrammi droga kannabis, mal-€10,000 fi flus kontanti u oġġetti relatati mad-droga f'garaxx fil-Mosta, il-Pulizija ressqet il-Qorti lil Jeffrey Cassar ta' 36 sena mill-Mosta u xlietu b'pussess aggravat ta' droga u ħasil ta' flus. Ir-raġel wieġeb mhux ħati, bil-Qorti preseduta mill-Maġistrat Yana Micallef Stafrace tiċħad it-talba tad-difiża għall-ħelsien mill-arrest. Apparti li se jinżamm arrestat, il-Qorti ordnat l-iffriżar tal-assi tal-akkużat. Ir-raġel ġie arrestat nhar il-Ħamis f'garaxx fi Triq il-Bufula l-Ħamra fil-Mosta, ftit tal-ħin wara li żewġ persuni – raġel ieħor mill-Mosta u Russa li toqgħod s-Siġġiewi – niżlu mill-vettura tagħhom u daħlu fil-garaxx. Is-sejba tad-droga u l-flus saru waqt rejd minn uffiċċjali mill-Iskwadra ta' Kontra d-Droga u r-Rapid Intervention Unit li fih it-tliet persuni fil-garaxx ġew arrestati u magħhom ġiet arrestata wkoll mara li tgħix f'residenza li hi parti mill-garaxx. It-tliet persuni l-oħra ngħataw police bail. 4 persuni arrestati wara li nqabdu bid-droga